দাঁতের ব্যথা
দন্তশূল বা দাঁত ব্যথা (দাঁতের ব্যথা হিসাবেও পরিচিত) বলতে দাঁতে বা তার পারিপার্শ্বিক কাঠামোতে ব্যথা হওয়াকে বোঝায়। ব্যথা গুরুতর হলে এটি ঘুম, খাওয়া এবং অন্যান্য দৈনন্দিন ক্রিয়াকলাপকেও প্রভাবিত করতে পারে। মুখগহ্বর ও দাঁত সংক্রান্ত ব্যথার মধ্যে দাঁত ব্যথা সবচেয়ে সাধারণ ব্যথা। জরুরী দাঁতের ডাক্তার দেখানোরও এটি একটি অন্যতম সাধারণ কারণ। দন্তশূলের সাধারণ কারণগুলির মধ্যে অন্যতম হলো দন্তমজ্জার প্রদাহ, দাঁত ক্ষয়ে যাওয়া, দাঁতে আঘাত বা ধাক্কা লাগা ইত্যাদি। অন্যান্য উল্লেখযোগ্য কারণগুলি হলো ডেন্টিনের অতি সংবেদনশীলতা, মুলাগ্র দন্তসন্নিধি প্রদাহ ( দন্তসন্নিধিয় লিগামেন্ট এবং মূলাগ্রের দন্তকোটোরের হাড়ের প্রদাহ), দন্ত স্ফোটক (দাঁতের নিচে বা পার্শদেশে পুঁজের সংগ্রহ), দন্তকোটোরের হাড়ের প্রদাহ (দাঁত তোলার পরের একটি সম্ভাব্য জটিলতা), তীব্র পচনশীল ক্ষতোৎপাদী মাড়ি প্রদাহ (মাড়ির একপ্রকার সংক্রমণ), টেম্পোরোম্যান্ডিবুলার সন্ধির ব্যাধি ইত্যাদি। দন্তমজ্জার প্রদাহ প্রত্যাবর্তী হয় যখন ব্যথা হালকা থেকে মাঝারি হয় এবং একটি উদ্দীপনার (উদাহরণস্বরূপ ঠাণ্ডা) পরে অল্পক্ষণ স্থায়ী হয়; এবং অপ্রত্যাবর্তী হয় যখন ব্যথা তীব্র, স্বতঃস্ফূর্ত এবং একটি উদ্দীপনার পরে দীর্ঘক্ষণ স্থায়ী হয়। যদি চিকিৎসা না করানো হয়, দন্তমজ্জার প্রদাহ অপ্রত্যাবর্তী হয়ে উঠতে পারে, তারপরে নেক্রোসিস হয়ে মুলাগ্র দন্তসন্নিধি প্রদাহে রূপান্তরিত হয়ে যেতে পারে। স্ফোটকগুলি সাধারণত টনটনে ব্যথার সৃষ্টি করে। দন্তমূলাগ্র সন্নিকর্ষ ফোড়া সাধারণত দন্তমজ্জার নেক্রোসিসের পরে দেখা দেয়। দন্তমুকুট সন্নিকর্ষ ফোড়া সাধারণত নিচের চোয়ালের আক্কেল দাঁতের তীব্র দন্তমুকুটীয় প্রদাহের সাথে যুক্ত। দন্তসন্নিধি সন্নিকর্ষ ফোড়াগুলি সাধারণত দীর্ঘস্থায়ী দন্তসন্নিধি প্রদাহের (মাড়ির রোগ) জটিলতার কারণে হয়। দাঁত ছাড়া অন্য কারণেও দাঁতের ব্যথা হতে পারে। তবে সেটা খুব কম ক্ষেত্রে হয় যেমন ম্যাক্সিলারি সাইনুসাইটিস, যা থেকে ওপরের পাটির দাঁতে ব্যথা হতে পারে বা অ্যানজাইনা পেকটোরিস, যা থেকে নিচের পাটির দাঁতে ব্যথা হতে পারে। এক্ষেত্রে সঠিক রোগ নির্ণয় করাও কখনও কখনও চ্যালেঞ্জের হতে পারে। মুখগহ্বরের স্বাস্থ্যবিধি সঠিকভাবে মেনে দাঁতের রোগ প্রতিরোধ করে দাঁত ব্যথা প্রতিরোধ করতে পারা যায়। দাঁত ব্যথার চিকিৎসা ব্যথার সঠিক কারণের উপর নির্ভর করে। দাঁতের ফিলিং, রুট ক্যানেল চিকিৎসা, দাঁত নিষ্কাশন, পুঁজ নির্গমন বা অন্যান্য প্রতিকারমূলক ক্রিয়ার মাধ্যমে এর চিকিৎসা করা হয়। দাঁতের ব্যথার উপশমকে দাঁতের ডাক্তারের অন্যতম প্রধান দায়িত্ব হিসাবে বিবেচনা করা হয়।